b"\n_START_ARTICLE_\nIsabella Beeton\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nIsabella Mayson syntyi Lontoossa 12. maaliskuuta 1836. H\xc3\xa4nen vanhempansa olivat Benjamin ja Elizabeth Mayson. Isabellan is\xc3\xa4 kuoli ja h\xc3\xa4nen \xc3\xa4itins\xc3\xa4 meni uudelleen naimisiin Henry Dorlingin kanssa, jolloin perhe muutti Surreyn kreivikunnan Epsomin kaupunkiin. Sittemmin Isabella opiskeli leivontakoulussa Saksan Heidelbergiss\xc3\xa4 ja otti oppitunteja epsomilaisessa konditoriassa._NEWLINE_19-vuotiaana Isabella tapasi julkaisia Samuel Beetonin. Pari meni naimisiin vuonna 1856. Samuel Beeton julkaisi lehte\xc3\xa4 nimelt\xc3\xa4 Englishwoman's Domestic Magazine. Isabella Beeton vastasi huomattavasta osasta lehden sis\xc3\xa4lt\xc3\xb6\xc3\xa4. Vuonna 1859 Isabella alkoi kirjoittaa sittemmin tunnetuksi tullutta teostaan Mrs. Beeton\xe2\x80\x99s Book of Household Management. Teosta julkaistiin aluksi kuukausittain ilmestyneiss\xc3\xa4 osissa Englishwoman's Domestic Magazine-lehdess\xc3\xa4 ja se julkaistiin omana teoksenaan vuonna 1861. Muodoltaan teos oli kokoelma esseit\xc3\xa4 ja reseptej\xc3\xa4. Kirjassa on yli 2\xc2\xa0000 eri resepti\xc3\xa4 ja ohjeita kotitalouden py\xc3\xb6ritt\xc3\xa4miseen. Kirjassa on reseptien ohella esimerkiksi neuvoja siit\xc3\xa4, kuinka vieraita tulisi istuttaa ruokap\xc3\xb6t\xc3\xa4\xc3\xa4n, pukeutumisohjeita ja neuvoja yst\xc3\xa4vien ja tuttavien valitsemiseksi. Suurin osa neuvoista oli suunnattu varsinaisesti kotiapulaisille, eik\xc3\xa4 niink\xc3\xa4\xc3\xa4n talon em\xc3\xa4nn\xc3\xa4lle, jonka teht\xc3\xa4v\xc3\xa4n\xc3\xa4 oli Beetonin mukaan ennemminkin jakaa teht\xc3\xa4vi\xc3\xa4 apulaisille. Kirja oli v\xc3\xa4lit\xc3\xb6n menestys ja se myi jo ensimm\xc3\xa4isen\xc3\xa4 vuotenaan yli 60\xc2\xa0000 kappaletta. Vuoteen 1868 menness\xc3\xa4 teosta oli myyty jo yli 2 miljoonaa kappaletta. Teosta pidet\xc3\xa4\xc3\xa4nkin tunnetuimpana englantilaisena kotitalouskirjana._NEWLINE_Teoksen kirjoittamista olivat hankaloittaneet vaikeat synnytykset. Beeton oli ollut kirjaa kirjoittaessaan raskaana ja kaksi h\xc3\xa4nen lapsistaan kuoli vauvana. Beeton kuoli vain 29-vuotiaana 6. helmikuuta 1865 nelj\xc3\xa4nnen lapsensa synnytyksen j\xc3\xa4lkeen saamaansa tulehduksen."